ΓΡΑΠΤΗ ΕΡΩΤΗΣΗ E-3260/97 υποβολή: Clive Needle (PSE) προς την Επιτροπή (20 Οκτωβρίου 1997)

Θέμα: Ασφάλεια των ψυγείων/καταψυκτών

Τα ψυγεία/καταψύκτες με ενιαίο σύστημα ελέγχου, είναι σχεδιασμένα να λειτουργούν σε θερμοκρασίες περιβάλλοντος που ξεπερνούν τους 10°C.

Το Βρετανικό Ινστιτούτο Τυποποίησης, η Ένωση Καταναλωτών του ΗΒ και η Ομάδα «Καταναλωτές στην Ευρώπη» έχουν εκφράσει την ανησυχία τους και θεωρούν ότι οι καταναλωτές δεν ενημερώνονται επαρκώς για τις συνέπειες του γεγονότος αυτού, όταν επιλέγουν κάποια συσκευή.

Για παράδειγμα, εάν ένα ψυγείο/καταψύκτης διακόψει αυτόματα τη λειτουργία του κατά την απουσία του ιδιοκτήτη του, τον χειμώνα, όταν η θερμοκρασία πέφτει συχνά κάτω από τους 10°C, και αρχίσει πάλι να λειτουργεί όταν η θερμοκρασία υπερβεί το όριο αυτό, τα τρόφιμα που βρίσκονται μέσα στη συσκευή αποψύχονται και καταψύχονται εκ νέου, χωρίς να το γνωρίζει ο ιδιοκτήτης της ο οποίος, επιπλέον, δεν δικαιούται να ζητήσει αποζημίωση με βάση την εγγύηση, δεδομένου ότι η ζημία δεν οφείλεται σε κακή λειτουργία της συσκευής. Η βασιμότητα των ανωτέρω αποδείχθηκε σε δικαστική υπόθεση στο ΗΒ.

Γνωρίζει η Επιτροπή το πρόβλημα αυτό; Ποιές πιστεύει η Επιτροπή ότι είναι οι συνέπειές του όσον αφορά την ασφάλεια των τροφίμων; Ποιά αιτήματα έχει υποβάλει στην Ευρωπαϊκή Επιτροπή Ηλεκτροτεχνικής Τυποποίησης (CENELEC) για την εξέταση του θέματος;

Συμπληρωματική απάντηση του κ. Bangemann εξ ονόματος της Επιτροπής (9 Μαρτίου 1998)

Ως συνέχεια της απάντησής της της 25ης Νοεμβρίου 1997 ((ΕΕ C 117 της 16.4.1998, 167. )), η Επιτροπή είναι σε θέση να πληροφορήσει το Αξιότιμο Μέλος ότι οι ψυγειοκαταψύκτες αποτελούν ηλεκτρικές συσκευές που εμπίπτουν στο πεδίο εφαρμογής της οδηγίας 73/23/ΕΟΚ (για την χαμηλή τάση) περί προσεγγίσεως των νομοθεσιών των κρατών μελών σχετικά με το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως ((ΕΕ L 77 της 26.3.1973. )).

Η οδηγία για τη χαμηλή τάση καλύπτει ευρύ φάσμα πτυχών ασφαλείας του ηλεκτρολογικού εξοπλισμού, συμπεριλαμβανομένων των κινδύνων από το ηλεκτρικό ρεύμα, καθώς επίσης των κινδύνων από μηχανική βλάβη, των κινδύνων από χημικές ουσίες, των κινδύνων από ακτινοβολία και άλλων. Η οδηγία αποσκοπεί να διασφαλίσει ότι μόνο ο εξοπλισμός ο οποίος συμμορφούται με τις καθορισθείσες απαιτήσεις ασφαλείας διατίθεται στην κοινοτική αγορά. Εντούτοις, όσον αφορά τη συγκεκριμένη υπόθεση, η οδηγία για τη χαμηλή τάση δεν ισχύει για τους έμμεσους κινδύνους που σχετίζονται με τα πιθανά αποτελέσματα που μπορεί να έχουν τα λειτουργικά χαρακτηριστικά ψυγειοκαταψύκτη στην ποιότητα των αποθηκευμένων τροφίμων.

Ως εκ τούτου, ενώ δεν υπάρχει κοινοτική νομοθεσία για την τεχνική εναρμόνιση που να ισχύει ειδικά για το εξεταζόμενο θέμα, η γενική υποχρέωση να διατίθενται στην αγορά μόνο ασφαλή προϊόντα ((EE L 228 της 11.8.1992. )), η οποία θεσπίστηκε από την οδηγία 92/59/ΕΟΚ για τη γενική ασφάλεια των προϊόντων, καλύπτει επίσης το εν λόγω θέμα. Σύμφωνα με την οδηγία 92/59/ΕΟΚ, η ασφάλεια καταναλωτικού προϊόντος αξιολογείται, ελλείψει ειδικών ευρωπαϊκών ή εθνικών κανόνων, λαμβάνοντας υπόψη αυτοδεσμευτικά ευρωπαϊκά πρότυπα ή ελλείψει αυτών, σύνολο άλλων παραμέτρων που έχουν απαριθμηθεί, συμπεριλαμβανομένης της ασφάλειας, την οποία οι καταναλωτές ευλόγως επιδιώκουν.

Τα αυτοδεσμευτικά ευρωπαϊκά πρότυπα (ΕΝ 28187 και ΕΝ 27371, τα οποία βασίζονται στα διεθνή πρότυπα ISO 7371 και ISO 8187) λαμβάνουν μερικώς υπόψη το πρόβλημα. Σύμφωνα με τις πληροφορίες που έχουν παρασχεθεί από τον κλάδο, τα εν λόγω πρότυπα απαιτούν την εξακρίβωση της ορθής λειτουργίας των ψυγείων και των ψυγειοκαταψυκτών, ακόμη και σε ελάχιστη θερμοκρασία περιβάλλοντος 10°C. Αυτό ισχύει για ηλεκτρικές συσκευές που προορίζονται για τον τύπο κλίματος «εκτεταμένο εύκρατο», ο οποίος είναι χαρακτηριστικός τύπος κλίματος για χώρες όπου, ακόμη και κατ' εξαίρεση, οι συγκεκριμένες θερμοκρασίες περιβάλλοντος μπορούν να παρατηρηθούν. Επιπλέον, απαιτείται να γίνονται ακριβείς υποδείξεις στις οδηγίες χρήσης, όσον αφορά «τις οριακές αξίες του φάσματος των θερμοκρασιών περιβάλλοντος για τις οποίες η συσκευή έχει σχεδιασθεί και το γεγονός ότι οι θερμοκρασίες εσωτερικού χώρου ενδεχομένως να επηρεάζονται από τέτοιου είδους παράγοντες όπως.........., η θερμοκρασία περιβάλλοντος».

Τα εν λόγω πρότυπα εκπονήθηκαν από την Ευρωπαϊκή Επιτροπή Τυποποίησης (CEN), ειδικότερα από την τεχνική της επιτροπή TC 44. Η Επιτροπή προτίθεται να καλέσει την επιτροπή TC 44 της Ευρωπαϊκής Επιτροπής Τυποποίησης να επανεξετάσει τα πρότυπα το 1998, υπό το φως των ανησυχιών που εκφράστηκαν σχετικά με τους ενδεχόμενους κινδύνους που οφείλονται στην αλλοίωση των τροφίμων υπό ειδικές συνθήκες.